"Hali tashkilot safini kengaytirishga qaratilgan chinakam tarixiy qarorlar qabul qilinadi"    Markaziy Osiyo xalqaro instituti direktori Samarqandda bo`lib o`tishi kutilayotgan ShHT sammiti haqida gapirdi

Sal avval Toshkentda Markaziy Osiyo xalqaro institutida ShHT Xartiyasining 20 yilligiga bag`ishlangan “Shanxay hamkorlik tashkiloti: Markaziy Osiyodan Evroosiyogacha” mavzusida konferensiya boshlangani haqida xabar bergan edik.
Ma`lumot uchun, halqaro konferensiyada ShHTga a`zo davlatlar Milliy koordinatorlari, ShHT mintaqaviy aksilterror tuzilmasi kotibiyati va Ijroiya qo`mitasi xodimlari, Markaziy Osiyo davlatlari, Rossiya, Xitoy, Eron, Hindiston, Pokiston, Belarus, Ozarbayjon tahlil tuzilmalarining etakchi ekspertlari hamda O`zbekiston vazirlik va idoralari vakillari ishtirok etmoqda.
Konferensiya ShHT Milliy koordinatorlari hamda ShHT ga a`zo davlatlarning ilmiy-tadqiqot institutlari vakillari o`rtasida siyosiy, iqtisodiy, gumanitar hamkorlik, terrorizmga qarshi kurash va boshqa sohalarga doir masalalar yuzasidan ochiq va konstruktiv fikr almashish maydoniga aylanishi kutilmoqda.
Xususan, Markaziy Osiyo xalqaro instituti direktori mazkur xalqaro konferensiyada qutlov nutqi bilan chiqdi. Uning fikricha, tashkilot ta`sis hujjati ShHT faoliyatining ustuvor yo`nalishlarini belgilaydi va asosiy yo`nalishlarini ishlab chiqadi, fundamental masalalarni hal qiladi.
"ShHTga a`zo davlatlarning ko`p qirrali sherikligining Nizomda mustahkamlab qo`yilgan muhim tarkibiy qismi davlatlarning suvereniteti, mustaqilligi va hududiy yaxlitligini o`zaro hurmat qilish tamoyillariga rioya qilishdan iborat. Davlat chegaralarining daxlsizligi, tajovuz qilmaslik, ichki ishlarga aralashmaslik, xalqaro munosabatlarda kuch ishlatmaslik yoki kuch bilan tahdid qilmaslik, barcha a`zo davlatlarning teng huquqliligi, o`zaro tushunish va hurmatga asoslangan umumiy nuqtai nazarlarni izlash, ularning har birining fikri, a`zo davlatlar o`rtasidagi kelishmovchiliklarni tinch yo`l bilan hal qilish shular jumlasidandir",-deydi A. Nosirov .
U so`zida davom etarkan, mamlakatlarimiz Osiyo, Evropa va Afrika qit`alarini birlashtirgan katta "ShHT oilasi"ga aylanganini ta`kidlaydi.
"Boshqa mamlakatlardan kelayotgan yangi arizalar ko`rib chiqilmoqda. Ta`kidlash joizki, ShHTning joriy yil sentyabr oyida bo`lib o`tadigan Samarqand sammiti davomida to`liq a`zolar, kuzatuvchilar va muloqot bo`yicha hamkorlar formatida yangi a`zolarni qabul qilish orqali tashkilot safini kengaytirishga qaratilgan chinakam tarixiy qarorlar qabul qilinadi",-deydi Markaziy Osiyo xalqaro instituti direktori.
Ma`lumot uchun, anjuman Markaziy Osiyo xalqaro instituti tomonidan O`zbekiston Respublikasi Tashqi ishlar vazirligi bilan o`zaro hamkorlikda tashkil etildi.